പൂരം കഴിഞ്ഞ ഉത്സവപറമ്പ് പോലെയാണ് ആരാധകരിപ്പോൾ വെസ്റ്റിൻഡീസ് താരം ക്രിസ് ഗെയിലിൻറെ ബാറ്റിംഗ് കാണുന്നത് . അതിനാൽ ഫോമിൻറെ നിഴലിൽ പോലുമില്ലാത്ത 38കാരനെ സ്വന്തമാക്കാൻ ഐപിഎൽ ലേലത്തിൻറെ ആദ്യ ദിനം ടീമുകൾ തയ്യാറായില്ല . എന്നാൽ അപ്രതീക്ഷിതമായി ഗെയിലിനെ ടീമിലെത്തിച്ച് താരലേലത്തിൻറെ രണ്ടാം ദിനം കിംഗ് ഇലവൻ പഞ്ചാബ് അമ്പരിപ്പിച്ചു . വിളിക്കാൻ ആളില്ലാതിരുന്ന ഗെയിലിനെ രണ്ട് കോടി മുടക്കിയാണ് കിംഗ്സ് ഇലവൻ സ്വന്തമാക്കിയത് . അതേസമയം താരത്തിൻറെ ഫോമിനെ ചൊല്ലിയുള്ള ആശങ്കകൾ നിൽക്കേ ടീം ഉപദേശകനായ വീരേന്ദർ സെവാഗിൻറെ ട്വീറ്റിന് മറുപടി നൽകിയിരിക്കുകയാണ് ഗെയിൽ . ടീമംഗങ്ങൾക്ക് ആശംസകൾ നേർന്നുള്ള സെവാഗിൻറെ ട്വീറ്റിന് വിജയ ചിഹ്നത്തിലൂടെ മറുപടി നൽകി വെസ്റ്റിൻഡീസിൻറെ വെടിക്കെട്ട് വീരൻ . വേഗമേറിയ ടി20 സെഞ്ചുറി ( 30 പന്തിൽ ) അടക്കം നിരവധി റെക്കോർഡുകൾ ഗെയിലിൻറെ പേരിലുണ്ട് . ഐപിഎല്ലിലെ ഉയർന്ന വ്യക്തിഗത സ്കോറും ( പുറത്താകാതെ 175 ) ക്രിസ് ഗെയിലിനാണ് . എന്നാൽ ഐപിഎല്ലിൽ കൂടുതൽ സിക്സുകൾ നേടിയിട്ടുള്ള ക്രിസ് ഗെയിലിനെ ഫോമില്ലായ്മയും പ്രായവുമാണ് വലയ്ക്കുന്നത് . അതിനാൽ ഗെയിലിനെ ടീമിലെത്തിച്ച പഞ്ചാബിൻറെ തീരുമാനം ശരിയാണോ എന്ന് കണ്ടറിയണം .